Sandnes Ulf har signert den franske midtbanespilleren Malaury Martin.

25-åringen har skrevet under på en toårskontrakt etter å ha imponert på en ukes treningsopphold hos sandnesklubben.

– Jeg er her for å gi mitt beste for klubben og nå skal jeg jobbe hardt for å bli klar til sesongstarten om én måned, sier Martin til SandnesUlf.no etter at kontrakten er signert.

Malaury Martin Jeg er her for å gi mitt beste for klubben og nå skal jeg jobbe hardt for å bli klar til sesongstarten om én måned.

Stjerne på landslagsmidtbanen sammen med nåværende Tottenham-spiller

Han har tidligere spilt for klubber som Monaco og Nimes i hjemlandet, samt Blackpool og Middlesbrough i England.

I Monaco var han kaptein på reservelaget i 2007, og ble samme år på UEFAs egne hjemmesider lansert som et navn for fremtiden etter å ha imponert for det franske U19-landslaget under U19-EM i Østerrike.

Da spilte han sammen med blant andre Tottenhams Étienne Capoue, Blackburns Rudy Gestede og Wolverhamptons Bakary Sako.

Les også: Tippeliga-keeper setter filmkarrieren på vent

– Vil sammenligne det med engelsk fotball

Martins siste klubb var sveitsiske Lausanne, og etter å ha startet to kamper på La Manga med sin nye klubb er ikke midtbanespilleren sen om å dra paralleller.

– Utifra de to kampene jeg spilte synes jeg kvaliteten på den norske ligaen minnet veldig om den sveitsiske ligaen. Jeg vil også sammenligne den litt med engelsk fotball, sier han.

Daglig leder Tom Rune Espedal er veldig fornøyd med signeringen av det tidligere stjerneskuddet.

– Han har en god bakgrunn, og har spilt bra på bra nivå tidligere. Det er en spiller som jobber hardt, og som vil passe godt inn i Sandnes Ulf-ånden. Vi ser frem til å se Malaury på banen for Sandnes Ulf i 2014, sier han.